仙都山
作者：丁宣
朝代：宋

paragraphs: 世上洞天三十六，縉雲第二十九區。
古木參天架雲屋，總真靈迹號仙都。
獨峰壁立二千尺，凌空聳翠屹然孤。
仰瞻絕頂烟嵐際，曾開菡萏名鼎湖。
舊說軒轅駐車轍，雲駢風馭經此塗。
石釜鍊竈丹砂就，乘龍帝鄉纔須臾。
紫虛碧落超塵世，侍臣無路攀龍鬚。
唐朝天子仙李裔，德格天心來瑞符。
祥煙嘉氣卿雲布，山中九傳萬歲呼。
步虛對峙雲斷續，東西互雲高下殊。
澗邊幽徑登鳥道，上有鏡巖如方壺。
巖中乳水瀝嵌罅，滴石成穴如仰盂。
水一晝夜斛加半，潦不泛溢旱不枯。
魯望曾記周景復，絕粒餐霞黄老徒。
棲真妙入懸珠會，八十餘年隱此居。
千古寥寥桑海變，仙跡渺邈還有無。
石門瀑布雖云好，此間殊勝未易俱。
特然造化鍾神秀，虎頭妙手亦難圖。